《狂歌行赠孟中丞有涯》
明代·唐顺之

我生苦缠缚，雅志在泉石。不嫌步兵散，翻笑中散窄。

前年奏赋天北隅，颇道君王爱子虚。衣冠对日趋香署，剑佩通宵过紫衢。

紫衢香署千官聚，五陵豪气健如虎。鹦鹉何曾惯锦笼，爰居元不识钟鼓。

焉能俛首学侏儒，局促羞为辕下驹。从古长安夸巧宦，张汤为智汲黯愚。

以兹谢病且归去，钓竿远拂富春树。终日遭逢眼未青，三年尘土衣犹素。

今日亦何日，忽如入尘门。公也襄阳夫子之耳孙。

升堂更不问寒温，写尽肝膈相与论。朝看贤隐山，暮折申台柳。

坐我白玉筵，劝我青荷酒。谈诗公作指南车，对局谁看射雕手。

君不见中郎倒屣迎王生，又不见北海忘年交祢衡。

相知何必结交早，一言合意千金轻。狂歌未断壶未倾，门外惊闻征马鸣。

落叶东还西，乱云纵复横。花间月下傥相忆，请公诵我狂歌行。

作者简介：唐顺之（公元1507～1560）字应德，一字义修，号荆川。汉族，武进（今属江苏常州）人。明代儒学大师、军事家、散文家，抗倭英雄。 正德二年十月初五出生在常州（武进）城内青果巷易书堂官宦之家。嘉靖八年(1529)会试第一，官翰林编修，后调兵部主事。当时倭寇屡犯沿海，唐顺之以兵部郎中督师浙江，曾亲率兵船于崇明破倭寇于海上。升右佥都御史，巡抚凤阳，1560年四月丙申（初一）日（4月25日）至通州（今南通）去世。崇祯时追谥襄文。学者称"荆川先生"。